arnastofnun/IGC-2024 huggingface dataset:
Hólmsheiði

Frá Rauðavatni í Reykjavík um Hólmsheiði að Hafravatni í Mosfellssveit.

Vinsæl reiðleið hestafólks í Reykjavík.

Förum frá undirgöngum sunnan Rauðavatns og til austurs meðfram vatninu. Síðan upp og norðaustur á Hólmsheiði eftir greinilegri reiðleið og vestan við Langavatn að vesturenda Hafravatns og þar norður með vatninu að sumarhúsahverfi við Úlfarsá.

6,9 km

Reykjavík-Reykjanes

Skrásetjari: Jónas Kristjánsson

Heimild: Kortavefur LH
Hólsfjall

Frá Laugarhóli í Bjarnarfirði um Hólsfjall til Laugarhóls í Bjarnarfirði.

Um Svanshól segir á Vestfjarðavefnum: “Í Njálu og Grettissögu segir af Svani á Svanshóli í Bjarnarfirði. Hann var mikill galdramaður … magnaði þoku mikla á Bjarnarfjarðarhálsi, sem varði hann fyrir óvinum sínum. Þeir reyndu í þrígang að komast yfir hálsinn, en galdraþokan kom ætíð í veg fyrir það.

Ofan við bæinn á Svanshóli er grunnt gil í hlíðina er heitir Svansgjá og er samnefnd gjá í Kaldbakshorni norðar á Ströndum. Munnmæli herma að Svanur hafi gengið inn í Hólsfjall við bæ sinn og út um Svansgjá í Kaldbakshorni þá er hann fór til sjóróðra. Njála getur þess að hann hafi týnst í sjóróðri út af Veiðileysufirði og þá hafi fiskimenn í Kaldbaksvík séð hann ganga í land undir Kaldbakshorni og hverfa inn í Svansgjá.”

Förum frá Laugarhóli. Leiðinni er þannig lýst á Vestfjarðavefnum: “Við þjóðveginn þar sem hann liggur yfir Hallardalsá, rétt utan við Hótel Laugarhól í Bjarnarfirði, er gönguleiðaskilti sem markar upphaf leiðarinnar. Gengið er yfir brúna á þjóðveginum sem liggur yfir Hallardalsá og síðan upp með ánni eftir varnargarði. Gengið er meðfram Hallardalsárgljúfri og að Goðafossi sem steypist ofan í gljúfrið efst í því. Ofan við fossinn er haldið yfir ána og stefnt í norðvestur á skarð í fjallsöxlina og skásneitt upp að klettum. Víðsýnt er yfir Bjarnarfjarðarháls, Steingrímsfjörð, til Húnaflóa, Langjökuls og Eiríksjökuls. Þverá er síðan fylgt niður af fjallinu en hún steypist í mörgum fossum ofan í Þverárgljúfur. Neðan við gljúfrið er göngubrú yfir ána og þaðan er fylgt götum niður í dalinn fyrir ofan bæinn Svanshól og út að Laugarhóli aftur.”

8,1 km

Vestfirðir

Erfitt fyrir hesta

Nálægar leiðir: Urriðavötn, Þórisgata, Dimmudalir.

Skrásetjari: Jónas Kristjánsson

Heimild: Útivistarkort
Hólmsá

Frá Brytalækjum á Syðri-Fjallabaksleið með Hólmsá í Fjallakofann við Hólmsárfoss í Skaftártungu.

Þetta er skemmtileg og fjölbreytt leið niður með efri hluta Hólmsár við undirleik af fossanið. Hestarnir koma ofan af Mælifellssandi og gleðjast við að sjá allan þennan gróður koma í fangið. Vilja helzt fara í loftköstum niður brekkur Álftaversafréttar. “Þeir stytta sporin, þeir stappa hófum / og strjúka tauma úr lófum og glófum. / Höfuðin lyftast. Hin lifandi vél / logar af fjöri undir söðulsins þófum” (Einar Ben).

Förum frá Brytalækjum við vegamót Mælifellssands og Öldufellsleiðar Til austurs eftir leirunum upp á Einhyrningsleið, sem liggur austur frá Öldufellsleið. Förum norðan við Skiptingarhaus og sveigjum þar til suðausturs af slóðinni niður að Hólmsá og förum þar austan við Einhyrning. Síðan niður Einhyrningsaxlir og áfram nálægt ánni niður að Fjallakofanum við Hólmsárfoss.

12,9 km

Skaftafellssýslur

Skálar:

Framgil : N63 42.655 W18 43.259.

Nálægir ferlar: Mælifellssandur, Öldufell.

Nálægar leiðir: Mýrdalssandur, Flosavegur.

Skrásetjari: Jónas Kristjánsson

Heimild: Jónas Kristjánsson
Hólmavatnsheiði

Frá Sólheimum í Laxárdal í Dölum að Prestbakka í Hrútafirði.

Förum frá Sólheimum norður og upp Sólheimaöxl austanverða. Áfram norður fyrir austan Hólmavatn og vestan Reiðgötuvatn á Hólmavatnsheiði í 240 metra hæð. Síðan norðaustur fyrir norðan Reyðarvatn og sunnan Reyðarvatnstjörn og niður Bakkadal að Prestbakkaá og meðfram henni norðaustur á Prestbakka.

15,2 km

Snæfellsnes-Dalir, Vestfirðir

Nálægar leiðir: Sölvamannagötur.

Skrásetjari: Jónas Kristjánsson

Heimild: Glaður, hestamannafélag
Hólmatungur

Frá Svínadal í Hólmatungum að vegi 862 á Dettifossleið.

Þetta er aðeins gönguleið. Fylgið merkingum þjóðgarðsins.

Um Hólmatungur segir svo á Norðurlandsvefnum: “Hólmatungur er mjög gróskumikið svæði í Jökulsárgljúfrum og eru þar margar fagrar stuðlabergsmyndanir. Göngusvæðið á milli Hljóðakletta og Hólmatungna meðfram Jökulsá á Fjöllum er með því allra fegursta á landinu. Óteljandi lindir spretta upp í Hólmatungum og vatnið fellur af stalli niður í Jöklu. Þar er einnig að finna Gloppuhelli í Gloppu, sem er sérstök náttúrusmíð.”

Förum frá Svínadal suðaustur yfir Myllulæk, norður og austur fyrir Þúfubjarg. Síðan yfir Brandslæk og suður á Hnausa vestan Fossgils, og uppi á veg 862 á Dettifossleið.

5,5 km

Þingeyjarsýslur

Ekki fyrir hesta

Skálar:

Svínadalur: N65 55.000 W16 32.000. Aðeins næturhólf

Nálægir ferlar: Klappir, Þeistareykjabunga.

Nálægar leiðir: Jörundur & Eilífur, Dettifoss, Dettifossvegur, Hljóðaklettar.

Skrásetjari: Jónas Kristjánsson

Heimild: Útivistarkort
Hólaskjól

Frá Gröf í Skaftártungum að fjallaskálanum Hólaskjóli í Lambaskarðshólum.

Hólaskjól er vinsæll áningarstaður hestamanna.

Förum frá Gröf og fylgjum þjóðvegi F208 alla leið. fyrst norður yfir Hvammsá. Framhjá afleggjara í Búland og Skaftárdal. Við förum áfram til norðausturs milli Þorláksstaðafells að vestanverðu og Króks að austanverðu. Síðan norður yfir Núpsheiði og um Kálfasléttur að Syðri-Ófæru. Vestan Bleikáluhrauns norður að fjallaskálanum í Hólaskjóli í Lambaskarðshólum.

24,5 km

Skaftafellssýslur

Skálar:

Hólaskjól: N63 54.441 W18 36.235.

Jeppafært

Nálægir ferlar: Ljótarstaðaheiði, Mælifellssandur, Landmannaleið, Fjallabak nyrðra, Skælingar.

Nálægar leiðir: Flosavegur.

Skrásetjari: Jónas Kristjánsson

Heimild: Jónas Kristjánsson
Hólamannavegur

Frá Hólum í Hjaltadal að Barká í Hörgárdal.

Leið þessi er tæpast fær hestum.

Einn af allra hæstu fjallvegum landsins, hrikalegur og ætíð fáfarinn. Héðinsskarð og Hólamannaskarð eru samhliða, Héðinsskarð á Barkárjökli og Hólamannaskarð á Tunguhryggsjökli.

Förum frá Hólum fyrst norður og síðan beint austur Víðinesdal milli Hólabyrðu að sunnan og Elliða að norðan. Austur við Ármannsfell beygjum við til suðurs í Hóladal milli Ármannsfells að austan og Hólabyrðu að vestan. Upp úr dalnum förum við Hólamannaveg til suðausturs vestan undir Lambárhnjúki og þaðan upp og austur á Hólamannaskarð á Tungnahryggsjökli í 1210 metra hæð. Á þeim kafla þarf tvisvar að klöngrast yfir klettahöft. Við höldum okkur nálægt klettaveggnum í suðvestri og erum þar efst í Tungnahryggsjökli. Förum í skarðið suðvestan undir Péturshnjúk i 1210 metra hæð. Þaðan förum við til suðausturs niður í botn Barkárdal sunnan undir Eiríkshnjúki. Austur dalinn um Baugasel og Féeggsstaði til Hörgárdals, út að Barká við þjóðveg 814 í Hörgárdal.

37,0 km

Skagafjörður, Eyjafjörður

Ekki fyrir hesta

Mjög bratt

Skálar:

Baugasel: N65 39.370 W18 36.640.

Nálægar leiðir: Þverárjökull, Héðinsskarð, Skíðadalsjökull, Tungnahryggur, Heiðinnamannadalur.

Skrásetjari: Jónas Kristjánsson

Heimild: Árbækur Ferðafélagsins
Hólaheiði

Frá Presthólum í Núpasveit til Kollavíkur í Þistilfirði.

Lagður hefur verið bílvegur með slitlagi þessa leið og um framhald hennar í Hófaskarði. Því má líta svo á, að leiðin sé ekki lengur fær hestum.

Förum frá Presthólum austur um Efri-Hóla og Hildarselshraun. Síðan um Hnotastein upp á Hólaheiði. Þaðan austnorðaustur yfir Ormarsá og um Biskupsás að Fjallgarði við Kollavíkursel. Förum þaðan austur Bjarnaskarð og niður að Kollavík í Þistilfirði.

28,3 km

Þingeyjarsýslur

Nálægir ferlar: Öxarfjörður, Þverárhyrna, Rauðhólar, Fjallgarður.

Nálægar leiðir: Hólsstígur, Sléttuvegur, Hófaskarð, Kollavíkurskarð, Krossavík.

Skrásetjari: Jónas Kristjánsson

Heimild: Herforingjaráðskort
Hólafjall

Frá Þormóðsstöðum í Eyjafirði um Hólafjall að Bergvatnskvísl við Sandbúðir á Sprengisandi.

Förum frá Þormóðsstöðum um þjóðveg 827 norðan við Tungufjall alla leið, fyrst vestur að Hólafjalli og bratt upp hlíðina á fjallið. Förum síðan suður eftir fjallinu, mest í 1020 metra hæð, og áfram suður þjóðveginn að fjallaskálanum Landakoti. Þaðan áfram suður og þvert yfir Galtabólsleið milli Laugafells og Kiðagils. Áfram förum við suður að Bergvatnskvísl og beygjum til austurs á þjóðveg 26 um Sprengisand, skammt vestan fjallakofans Sandbúða.

45,8 km

Eyjafjörður

Skálar:

Landakot: N65 05.164 W18 04.043.

Sandbúðir: N64 55.920 W17 59.239.

Jeppafært

Nálægir ferlar: Fjórðungsalda.

Nálægar leiðir: Gásasandur, Kiðagil.

Skrásetjari: Jónas Kristjánsson

Heimild: Útivistarkort
Hófaskarð

Frá Sléttuvegi á Melrakkasléttu um Hófaskarð til Kollavíkur í Þistilfirði.

Lagður hefur verið bílvegur með slitlagi þessa leið. Því má líta svo á, að leiðin sé ekki lengur fær hestum.

Rétt sunnan Hófaskarðs eru þrjú önnur skörð í Fjallgarði, Bjarnaskarð, Kollavíkurskarð og Svalbarðsskarð, sem mest er farið. Förum frá eyðibýlinu Krossavíkurseli vestur um Hófaskarð í 220 metra hæð. Síðan suðvestur og niður heiðina og síðast vestur í Kollavík á Melrakkasléttu.

5,4 km

Þingeyjarsýslur

Ekki fyrir hesta

Nálægir ferlar: Fjallgarður.

Nálægar leiðir: Sléttuvegur, Hólaheiði, Kollavíkurskarð, Krossavík.

Skrásetjari: Jónas Kristjánsson

Heimild: Herforingjaráðskort
Hornstrandir

Frá Barðsvík á Hornströndum að Látravík við Hornbjarg.

Ótrúlegt er, að byggð skuli hafa verið á litlu klettanesi, þar sem bærinn Bjarnarnes er. Drífandisá fellur í tveimur fossum í sjó fram og er sá neðri 50 metra hár.

Förum frá sæluhúsinu í Barðsvík tvo kílómetra vestur dalinn og síðan þvert norður um dalinn. Þaðan förum við norðvestur á Smiðjuvíkurháls, þar sem við náum 250 metra hæð. Síðan norðaustur af hálsinum niður í Smiðjuvík og áfram niður að sjó. Þaðan förum við um og upp eftir hjalla norður á Smiðjuvíkurbjarg í 140 metra hæð. Þar er lægð, sem hallar inn til lands. Við fylgjum lægðinni um mýrasund og mela fram á brekkubrún austan við álfabyggðina Rauðuborg. Þaðan förum norðvestur í Drífandisdal og yfir ána ofan við efri fossinn við ströndina. Og áfram norðvestur með björgum ofan við ströndina. Við förum yfir Digranes og um Hólkabætur í 140 metra hæð. Síðan neðan við Bjarnarneshæð niður að Bjarnarnesi í Hrollleifsvík. Þaðan um víkina og allbratt um sneiðinga yfir Axarfjall í 240 metra hæð og loks norður og niður í Látravík, þar sem er gitihús.

13,7 km

Vestfirðir

Skálar:

Barðsvík: N66 20.117 W22 14.000.

Látravík: N66 24.641 W22 22.741.

Nálægar leiðir: Almenningsskarð, Sópandi, Bolungarvíkurheiði, Bolungarvíkurbjarg, Göngumannaskörð, Snókarheiði.

Skrásetjari: Jónas Kristjánsson

Heimild: Herforingjaráðskort
Hornsskriður

Frá Dys í Hornafirði til Syðra-Fjarðar í Papafirði í Lóni.

Hornsskriður eru stórkostleg göngu- og reiðleið, sem liggur í ótal krókum milli stórra bjarga, er fallið hafa úr 600 metra háu og snarbröttu fjallinu. Þetta var þjóðleiðin milli Hornafjarðar og Lóns, þegar Almannaskarð var lokað vegna fanna. Hér má sjá ótal litbrigði sjaldgæfra bergtegunda. Framundan Kastárdal eru leifar af verzlunarstaðnum í Papósi. Hann var notaður af Austur-Skaftfellingum frá 1864 fram undir aldamótin 1900, þegar Höfn í Hornafirði tók við sem verzlunarstaður.

Byrjum við þjóðveg 1, þar sem hann liggur úr Hornafirði upp í Almannaskarð. Þar heitir Dys, er göturnar liggja af veginum og út að Horni. Við förum meðfram Skarðsbrekkum og út fyrir Litlahorn, þar sem við komum að Horni. Frá bænum förum við út að Hafnartanga, þar sem Hornsskriður byrja. Austast heitir Brunnhorn. Þaðan er greiðfært framhjá Kastárdal að Syðra-Firði. Stutt er að þjóðvegi 1.

16,2 km

Skaftafellssýslur

Nálægar leiðir: Austursandur. Endalausidalur.

Skrásetjari: Jónas Kristjánsson

Heimild: Herforingjaráðskort
Hornbrynja

Frá Sturluflöt í Suðurdal í Fljótsdal um Hornbrynju til Eyjólfsstaða í Fossárdal í Berufirði.

Forn verzlunarleið Fljótsdælinga til Berufjarðar. Gamlar götur og vörðubrot sjást sums staðar á þessum slóðum. Fossárdalur er leynidalur, sem sést ekki frá hringveginum. Þar voru þó sagðir fjórtán bæir, þegar mest var, en er nú bara einn, Fossárdalur. Í dalnum er mikið af krókum milli ása, fullum af lyngi og kjarri og blómum. Í Fossá er fjöldinn allur af fallegum fossum. Í dalnum eru fjölbreyttar bergtegundir eins og víðar á sunnanverðum Austfjörðum. Nokkur veiði er í Líkárvatni og er nafn þess talið stafa af slysförum. Sunnan vatnsins fundust mannabein, sem talin eru af strokufanganum Þorgrími Hermannssyni, er slapp úr haldi á Djúpavogi 1837.

Förum frá Bessastöðum suður að brúnni austur yfir Jökulsá. Síðan með þjóðvegi 935 suður að Sturluflöt. Þar förum við austur yfir drög Gilsárdals suðaustur í Hornbrynjuslakka norðan fjallsins Hornbrynju og þaðan suðsuðaustur að fjallaskálanum Bjarnarhíði. Þaðan förum við stuttan kafla suðaustur með jeppaslóð, sem liggur að þjóðvegi um Öxi. En förum fljótt suður úr slóðinni að Líkárvatni austanverðu. Við förum austsuðaustur í Fossárdal og fylgjum slóð meðfram Fossá austur að eyðibýlinu Eyjólfsstöðum í Fossárdal.

36,3 km

Austfirðir

Skálar:

Bjarnarhíði: N64 50.853 W14 51.507.

Nálægar leiðir: Flosaleið, Kelduá, Sauðárvatn, Ódáðavötn.

Skrásetjari: Jónas Kristjánsson

Heimild: Árbækur Ferðafélagsins
Hornafjarðarfljót

Frá Bjarnanesi yfir Hornafjarðarfljót að Holtateigum.

Milli Bjarnanessands og Holtateiga eru fimm kílómetrar, að miklu leyti í vatni. Þetta er því lengsta vað á Íslandi. Þar geta verið djúpir álar, svo að nauðsynlegt er að fara með staðkunnugum. Að jafnaði er Hornafjarðarfljót þó auðvelt yfirferðar. Í Skógey höfðu menn slægjur síðustu aldir, en lengi hefur þar enginn skógur verið.

Byrjum við þjóðveg 1 hjá Fornustekkum í Nesjum í Hornafirði. Förum austur að vaði við Bjarnanessand yfir gamlan farveg Austurfljóta, sem nú hafa sameinast Suðurfljótm við jökulsporð. Síðan um Ferðamannahraun þvert yfir norðurenda Skógeyjar að vaði á Hornafjarðarfljótum norðan við Kríusker og þar beint yfir í Prestafit. Þaðan er stutt upp á þjóðveg 1 milli Tjarnar og Holta á Mýrum.

8,1 km

Skaftafellssýslur

Ekki fyrir göngufólk

Nálægar leiðir: Skógey, Vítisbrekkur.

Skrásetjari: Jónas Kristjánsson

Heimild: Herforingjaráðskort
Holtsós

Frá Skálakoti undir Eyjafjöllum um Holtsós að Hvammi undir Eyjafjöllum.

Guðmundur Viðarsson í Skálakoti veitir margvíslega þjónustu við hestamenn. Þar er hægt að fá leiðsögn yfir Holtsós, sem er sífelldum breytingum undirorpinn.

Förum frá Skálakoti suður yfir þjóðveg 1 og áfram jeppaslóð niður að Holtsós. Förum yfir hann þar. Síðan vestur með ströndinni og til baka yfir Holtsós nálægt ósnum. Þaðan norðvestur á þjóðveg 247 og eftir honum að þjóðvegi 1 og Hvammi undir Eyjafjöllum.

14,3 km

Rangárvallasýsla

Ekki fyrir göngufólk

Nálægar leiðir: Eyjafjöll, Miðskálaheiði.

Skrásetjari: Jónas Kristjánsson

Heimild: Jónas Kristjánsson
Holtsdalur

Frá Skaftárdal um Holtsdal að Hunkubökkum.

Gamla þjóðleiðin milli Kirkjubæjarklausturs og Skaftártungu. Þetta er fögur og gróðursæl leið, einkum þegar komið er í skógargötuna niður Kleifar. Ein eftirsóttasta reiðleið landsins, en komst í pattstöðu, þegar Seðlabankinn girti af dalinn. Eftir útistöður við hestamenn lét bankinn af frekju sinni og gerði hlið á girðinguna. Hestamenn geta því óáreittir farið þessa lögvörðu reiðleið, þar sem engir jeppar eiga að geta verið á ferð, fyrr en komið er að sumarhúsum Seðlabankans neðst í dalnum. Fallegt og gróðursælt er einnig frá dalnum og austur að bænum Holti.

Förum frá Skaftárdal. Nú er brú á Skaftá við Skaftárdal, en áður var farið á vaði neðan við núverandi brú. Við förum suðvestur með Skaftá austanverðri og síðan hlíðina upp Skafl og áfram norður af austri í Selfellsmýrar. Förum þar fyrir sunnan Austastafell í 320 metra hæð. Síðan suðaustur um eyðibýlið Hervararstaði að Bunuskeri og áfram suður í Holtsdal milli Skálarheiðar að vestan og Steinsheiðar að austan og um kjarri vaxnar Kleifar niður í Fremri-Dal. Förum niður dalinn um Sótatungur meðfram Holtsá út á jeppaveg, sem liggur austur um eyðibýlið Böðmóðstættur og um Holt að fjallvegi upp í Laka. Við förum austur og niður með þeim vegi framhjá Hellisnesi að Hunkubökkum við veg 206 yfir Skaftá.

20,3 km

Skaftafellssýslur

Nálægir ferlar: Hólaskjól.

Nálægar leiðir: Flosavegur, Skaftá, Laki, Leiðólfsfell.

Skrásetjari: Jónas Kristjánsson

Heimild: Jónas Kristjánsson
Holtavörðuheiði

Frá Sveinatungu í Norðurárdal að Melum í Hrútafirði.

Holtavörðuheiði var lengst af eini færi fjallvegurinn að vetri til milli Suður- og Norðurlands. Var nefnt “að fara sveitir” gagnstætt því “að fara fjöll” en þá var farið um Arnarvatnsheiði eða Tvídægru.

Þegar Kolbeinn ungi Arnórsson fór með mikinn flokk að Þórði kakala Sighvatssyni í nóvemberlok 1242 reið hann suður Tvídægru og til baka Holtavörðuheiði. Farið var upp hjá Sveinatungu og komið niður fyrir framan Mela í Hrútafirði. Vegur þarna var víða grýttur og blautur. Heiðin sjálf frá Fornahvammi var talin ein þingmannaleið eða 37.5 km. Litlum sögum fer af Holtavörðuheiði í Sturlungu, enda kusu vígamenn hennar frekar að fara Arnarvatnsheiði og síðan beint niður í þá dali, þar sem þeir áttu sökótt við menn. Svo að njósn bærist síður af ferðum þeirra.

Förum frá Sveinatungu til norðurs með austurhlið Sveinatungumúla og vestan Norðurár, reiðleið um Kattarhrygg að gangnakofa í Fornahvammi. Þar var lengi hótel og veitingasala. Þaðan förum við til norðausturs eftir gömlum vegum meðfram Norðurá og yfir hana hjá Heiðarsporði. Förum síðan norður með ánni, meðfram Rauðhól og vestan við Bláhæð í 360 metra hæð. Síðan austan með Holtavörðuvatni og Grunnavatni, vestan núverandi þjóðvegar 1, norður með Miklagilskvísl og vestur fyrir gljúfur Miklagils og niður í Grænumýrartungu, þar sem lengi var gisting, en er nú í eyði. Áfram förum við með vegi vestan við Hrútafjarðará að gömlu brúnni yfir ána og áfram að gömlu símstöðinni á Melum í Hrútafirði.

27,3 km

Borgarfjörður-Mýrar, Húnavatnssýslur

Skálar:

Fornihvammur: N64 54.120 W21 11.550.

Nálægir ferlar: Haukadalsskarð, Húnaþing.

Nálægar leiðir: Hrútafjarðará, Sölvamannagötur, Jörfamúli.

Skrásetjari: Jónas Kristjánsson

Heimild: Herforingjaráðskort
Holárdalur

Frá Klængshóli í Svarfaðardal um Holárdal að Skriðu í Hörgárdal.

Var áður skemmsta leið Skíðdælinga til Akureyrar, en er ekki fær hestum.

Förum frá Klængshóli suður Skíðadal tvo kílómetra að Holá og yfir brúna á henni. Beygjum þar til suðausturs upp í Holárdal sunnan Holár. Innst í dalnum sveigir dalurinn til suðurs og síðan förum við aftur til suðausturs upp efstu brekkurnar. Skarðið er í 1180 metra hæð. Síðan austur og niður í Skriðudal sunnan megin árinnar að Syðri-Tunguá og þaðan suðaustur brekkuna niður að Skriðu við þjóðveg 815 í Hörgárdal.

18,5 km

Eyjafjörður

Ekki fyrir hesta

Mjög bratt

Nálægar leiðir: Skíðadalsjökull, Heiðinnamannadalur, Þverárjökull, Þorvaldsdalur.

Skrásetjari: Jónas Kristjánsson

Heimild: Árbækur Ferðafélagsins
Hokinsdalur

Frá Hokinsdal í Arnarfirði um Steinanesháls að Steinanesi í Geirþjófsfirði.

Byrjum við sjó í Hokinsdal. Förum suðaustur Hokinsdal að bænum Hokinsdal og þaðan suðvestur yfir Steinanesháls í 200 metra hæð. Að lokum sneiðing suðsuðaustur og niður að Steinanesi í Geirþjófsfirði.

4,7 km

Vestfirðir

Nálægar leiðir: Geirþjófsfjörður.

Skrásetjari: Jónas Kristjánsson

Heimild: Herforingjaráðskort
Hofteigsalda

Frá leið um Smjörvatnsheiði að Hofteigi í Jökuldal.

Þeir, sem fóru Smjörvatnsheiði komu oft niður við Hofteig í Jökuldal, fremur en að Fossvöllum í Jökulsárhlíð.

Förum frá Beinavörðu á Beinavörðuhálsi á Smjörvatnsheiði í 700 metra hæð. Við förum suður Hofteigsöldu og Áfangabrekkur, Laxárkrók og Vegufs, niður með Svelgsá, á þjóðveg 1 austan við Hofteig í Jökuldal.

14,8 km

Austfirðir

Skálar:

Smjörvatnsheiði: N65 30.096 W14 52.725.

Vaðlabúð: N65 30.288 W14 53.224.

Nálægar leiðir: Smjörvatnsheiði, Fallegiklettur.

Skrásetjari: Jónas Kristjánsson

Heimild: Útivistarkort
Hofsdalur

Frá Hofi í Hofsdal um Hnútuvatn að Egilsseli á Kollumúlaheiði.

Torfær jeppaslóð er frá Hofi inn fyrir Stórafoss. Töluvert er um kjarr á þeirri leið. Þar er líka mikið um ljósar bergtegundir, líparít og flikruberg. Um Hofsdal og Flugustaðadal segir í Árbók FÍ 2002: “Miklir og óslitnir fjallgarðar umlykja vatnasviðið, sundurristir af ótal giljum. Þeim er aðeins hægt að kynnast á ferð um dalina, sem búa yfir fjölbreytni í landslagi og jarðmyndunum, fossum og vænum gróðri.”

Förum frá Hofi vestur dalinn og norðan Hofstungu upp með Hofsá að Stórafossi. Síðan um Ytri-Bót og Innri-Bót og vestur um Innstabotn að Hofsvötnum undir Hofsjökli. Förum norður fyrir jökulinn, mest í 800 metra hæð, yfir á slóð, sem liggur úr Geithelladal til Kollumúlavatns. Fylgjum þeirri leið vestur að Hnútuvatni og síðan suður yfir Víðidal á Kollumúlaheiði að skálanum í Egilsseli.

32,6 km

Austfirðir

Skálar:

Egilssel: N64 36.662 W15 08.718.

Nálægar leiðir: Flugustaðadalur, Fossbrekkur, Egilssel, Sauðárvatn, Geldingafell.

Skrásetjari: Jónas Kristjánsson

Heimild: Herforingjaráðskort
Hofsárdalur

Frá Þorbrandsstöðum í Vopnafirði um Hofsárdal á þjóðveg 85 suðaustan undir Brunahvammshálsi.

Önnur þjóðleiðin úr Vopnafirði vestur á Möðrudalsöræfi.

Förum frá Þorbrandsstöðum suðvestur Hofsárdal undir Þorbrandsstaðaháls. Norðvestur fyrir Steinvarartungu hjá Tunguseli. Suðvestur með Hofsá undir Tungufelli að fjallakofanum á Fossi. Vestsuðvestur upp úr dalnum innan við Foss og suðvestur um Hauksstaðaheiði, á þjóðveg 85 suðaustan undir Brunahvammshálsi.

25,2 km

Austfirðír

Skálar:

Fosskofi: N65 33.784 W15 16.547.

Sjafnarbúð: N65 32.257 W15 25.994.

Nálægar leiðir: Skjaldklofi, Fríðufell, Sauðahryggur, Vopnafjörður.

Skrásetjari: Jónas Kristjánsson

Heimild: Herforingjaráðskort
Hofsafrétt

Frá Ingólfsskála á Eyfirðingavegi að Laugafelli.

Orravatnsrústir eru sérstæð gróðurvin í auðninni. Rústir eru sérkennilegt og síbreytilegt fyrirbæri við sífrera og frostþenslu, hólar og tjarnir á hægfara ferðalagi. Rústirnar geta orðið tveggja metra háar og 10-15 metra víðar. Þær eru stundum blásnar að ofan. Gróðursælt er við skálann í Laugafelli. Þjóðsagan segir, að Þórunn á Grund hafi flúið Svartadauða með fólks sitt að Laugafelli og beðið þess, að sóttinni linnti. Sagt er, að hún hafi látið gera fyrstu jarðhitalaugina og má vera, að enn sjáist leifar hennar í gili ofan við núverandi laug.

Förum frá Ingólfsskála í 830 metra hæð eftir jeppaslóð norður frá skálanum og síðan austur fyrir norðurenda Ásbjarnarfells og áfram austur um Ásbjarnarvötn. Síðan fyrir sunnan Rauðhóla og norðan Rauðafell. Við Rauðhóla sveigir leiðin til norðausturs á Bleikáluháls og síðan áfram norðaustur á jeppaslóð, sem kemur upp úr Skagafirði áleiðis til Laugafells. Við förum á þá leið til suðausturs, framhjá afleggjara til vesturs að Rústaskála, síðan fyrir sunnan Reyðarvatn að vegamótum fyrir sunnan Orravatn. Við förum áfram suðaustur að Austari-Jökulsá og yfir hana og síðan austur að Hjörvarsskála og Laugafelli í 750 metra hæð.

49,5 km

Skagafjörður, Eyjafjörður

Skálar:

Ingólfsskáli: N65 00.452 W18 53.820.

Laugafell : N65 01.703 W18 19.934.

Hjörvarsskáli: N65 01.636 W18 19.926.

Jeppafært

Nálægir ferlar: Eyvindarstaðaheiði, Háöldur.

Nálægar leiðir: Gimbrafell, Strompaleið, Skiptamelur, Ingólfsskáli, Vatnahjalli, Eystripllar, Laugafell, Kiðagil.

Skrásetjari: Jónas Kristjánsson

Heimild: Útivistarkort
Hnjótsheiði

Frá Naustabrekku á Rauðasandi um Hnjótsheiði til Örlygshafnar í Patreksfirði.

Sneiðingarnir ofan Naustabrekku eru vel lagðir og sumstaðar er hlaðið í þá, þar sem þeir fara yfir skorninga. Lítill bratti er í sneiðingunum og þeir léttir göngu. Á Hnjóti í Örlygshöfn er minjasafn Egils Ólafssonar um búskap og sjósókn fyrri alda, einnig gamlir bátar og flugminjar. Þar er minnisvarði um þá, sem hafa farizt við Látrabjarg.

Byrjum hjá Naustabrekku vestast á Rauðasandi. Við förum norður og upp sneiðinga í Brekkudali og þar kvíslast reiðvegurinn, í vestur að Keflavík og beint í norður á Hnjótsheiði í 280 metra hæð. Næst með háspennulínu austan við Stákanúpshæð og vestan við Núp og norður Heiðardal að Hnjóti í Örlygshöfn í Patreksfirði.

7,6 km

Vestfirðir

Nálægar leiðir: Rauðisandur, Hyrnur, Dalverpisvegur, Mosdalur, Tunguheiði, Miklidalur.

Skrásetjari: Jónas Kristjánsson

Heimild: Herforingjaráðskort